Beredskabscenter Aalborg blev alarmeret kl. 7.38. Gnister var røget op i et udsugningsanlæg og var årsag til branden. Da brandvæsnet ankommer til stedet blev opmærksomheden specielt rettet mod et trykflaskebatteri. - Batteriet indeholdt argon, ilt og hydrogen, men vi fik hurtigt ilden slukket omkring batteriet, så der har ikke været fare for eksplosion, fortæller indsatsleder Peter Reinau til TV2/Nord. Branden er slukket og lige nu er oprydningsarbejdet i gang på fabrikken. Maskinfabrikkens administrerende direktør, Lars Christiansen, oplyser, at man kan fortsætte produktionen trods skaderne, der løber op i flere hundrede tusinde kroner.

Opsummering:
I morges udbrød der en voldsom brand hos maskinfabrikken Fuglsang på Nørremarksvej i Klarup syd for Aalborg.